2 Petrus 3:18 Petrus dring daarop aan dat ons steeds toeneem in die genade. Dit staan teenoor dat jy jou deur beginsellose mense laat meesleep. Toeneem in die genade beteken dus ook dat jy jou as mens al hoe meer aan die beginsels wat die HERE ons in Sy Woord gee vashou. Die norme wat die HERE in Sy Woord gee, word juis vir ons al hoe meer belangrik as ons in die genade toeneem. Hoe belangrik is hierdie dinge vir ons! Ons leef in ‘n tyd waarin genade vir baie mense is dat jy jou eie dinge kan doen. Dat die HERE nie moeilik doen nie, dat die HERE vir jou en ander nie duidelike norme gee nie, dat die HERE se liefde en genade is dat wat jy ook maar doen Hy tog vir jou ewige vrede sal gee. Baie mense stel dit so voor dat God se liefde en gehoorsaamheid aan Sy gebooie nie by mekaar behoort nie.
God se genade sou wees dat jy nooit bang hoef te wees om die verkeerde te doen nie. Die HERE sou om Christus se liefde jou daarom nie skeef aankyk nie. Hierdie manier van praat en dink oor genade sien ons ook in die tyd van die Nuwe Testament. Dis Paulus wat baie indringend duidelik maak dat ons net van genade kan leef. Hy vertel dat God se ‘n pragtige wonder van genade Sy onverdiende liefde is. Hy weet dat mense hierdie woorde misbruik en skryf dan: “Wat sal ons dan sê? Sal ons in die sonde bly, dat die genade meer kan word? Nee, stellig nie! Ons wat die sonde afgesterf het, hoe kan ons nog daarin lewe? Rom 6:1,2